LINE ยุติ LINE IDOL แล้ว สื่อ, คนทำคอนเทนต์ กระทบหนัก
LINE ยุติ LINE IDOL แล้ว สื่อ, คนทำคอนเทนต์ กระทบหนัก
28 พ.ย. 2565

LINE ยุติ LINE IDOL แล้ว สื่อ, คนทำคอนเทนต์ กระทบหนัก /โดย ลงทุนแมน
เรื่องนี้เคยเกิดขึ้นเมื่อ 3 ปีที่แล้ว ในวันนั้น LINE@ เปลี่ยนชื่อใหม่เป็น LINE Official Account สิ่งที่เป็นไฮไลต์ในตอนนั้นก็คือ LINE คิดค่าบริการ 0.04-0.08 บาทต่อหนึ่งคนที่ถูกส่งข้อความ
เช่น ถ้าลงทุนแมนมีผู้ติดตาม 50,000 คน แปลว่า หากลงทุนแมนส่งข้อความออกไป 1 ครั้ง จะเสียเงินอย่างน้อย 2,000 บาทต่อ 1 ข้อความ
ถ้าลงทุนแมนส่งบทความหาทุกคน วันละ 2 ครั้งทุกวัน คำนวณแล้ว ลงทุนแมนจะต้องเสียเงินเป็นแสนบาทต่อเดือน..
ซึ่งการคิดค่าบริการแบบนี้ จะทำให้คนที่ทำคอนเทนต์ ไม่สามารถส่งข้อความที่เป็นข่าว บทความ หรือบรอดแคสต์ไลน์ไปหาทุกคนที่ติดตามได้
เพราะทุก ๆ การส่งจะมีต้นทุนจำนวนมาก
ในตอนนั้น LINE ก็ได้แก้ปัญหาเรื่องนี้ ด้วยการให้สื่อ และคนทำคอนเทนต์ที่เน้นเรื่องการเผยแพร่ข่าวสาร เข้าโครงการ LINE IDOL ที่ทำให้ยกเว้นค่าบริการสำหรับการบรอดแคสต์
แต่เมื่อเวลาผ่านไป.. เรื่องนี้วนกลับมาอีกครั้ง
ล่าสุด LINE ได้ประกาศว่าจะยุติหน่วยธุรกิจ LINE IDOL ตั้งแต่วันที่ 31 ธันวาคม ปีนี้
เรื่องนี้ก็น่าจะทำให้คนที่ใช้ LINE พบกับประสบการณ์ที่เปลี่ยนไปอย่างชัดเจนทันทีในปีหน้า
อย่างแรกเลย ผู้ใช้งานก็คงจะไม่เห็นข่าว หรือบทความ ที่สื่อ, คนทำคอนเทนต์ ใช้ในการส่งข้อความใน LINE อีกต่อไป
เพราะเมื่อการส่งข้อความมีต้นทุนในการส่ง ถ้าสื่อเหล่านี้ไม่ได้ทำเงินจากช่องทาง LINE ก็คงลำบากใจที่จะส่งข้อความในช่องทางนี้
ซึ่งในจุดนี้ LINE คงวางแผนให้ผู้ใช้งานไปอ่านข่าวในช่องทางอื่น ๆ เช่น Line Today หรือใน Line Voom แล้วให้ใน LINE มีแต่การพูดคุยกันระหว่างบุคคล และข้อความที่มาจากธุรกิจที่ต้องการขายสินค้า ที่จ่ายเงินให้ LINE เท่านั้น
แต่สำหรับสื่อ และคนทำคอนเทนต์แล้ว การที่มีต้นทุนมากขึ้นระดับแสนบาท ในการส่งข้อความหาทุกคนเช้าเย็น ถ้าหากไม่ได้มีรายได้ในช่องทาง LINE เท่าไรนัก ก็คงทำให้ไม่สามารถจ่ายเงินสำหรับค่าช่องทางนี้ได้
และนั่นก็เป็นที่มาของการประกาศในครั้งนี้..
ลงทุนแมนจะยุติการทำคอนเทนต์ ในช่องทาง LINE ตั้งแต่วันที่ 1 มกราคม ปีหน้า เป็นต้นไป
ใครที่อยากติดตามลงทุนแมน สามารถติดตามในช่องทางต่าง ๆ ได้ดังนี้
Blockdit - 
Website - 
Facebook - 
Twitter - 
Instagram - 
YouTube - 
TikTok - 
ซึ่งดูแล้ว อนาคตของ LINE คงเป็นแพลตฟอร์มที่ไม่ได้เหมาะกับการทำฟรีคอนเทนต์ เหมือนแพลตฟอร์มโซเชียลมีเดียอื่น ๆ
สำหรับคนทำคอนเทนต์ที่เน้นช่องทาง LINE
ลองศึกษารายละเอียด เพื่อรับมือกับผลกระทบที่กำลังจะเกิดขึ้นกันแล้ว ในตอนนี้..